તેમાં આપણે ત્યાં સાસુ-વહુની સિરિયલો વધારો કરે છે. સાસુ ખરાબ જ હોય તેવી માન્યતાઓ અને આવેલી વહુ પોતાનો દીકરો છીનવી લેશે તેવી આશંકા ધીમું ઝેર બની રહે છે. સતત સંઘર્ષો ક્યારેક સીમાઓ પાર કરીને હિંસક બની જાય તે સમજાય તે પહેલાં મોડું થઈ ગયું હોય છે. આ બે સ્ત્રીઓએ સતત સાથે રહીને કામ કરવાનું હોય છે. સવારે ચા બનાવવાથી માંડીને જમવાનું બનાવવું, ઘરના અન્ય નાનાં મોટાં કામ કરવાના, બાળકોનો ઉછેર વગેરે બાબતે સતત સંઘર્ષ થતો રહે છે. કેટલીક એવી સ્ત્રીઓ હોય છે જે આ સમજણપૂર્વક પોતાના અહ્મને બાજુએ મૂકીને સામી વ્યક્તિનો વિચાર કરી પરિસ્થિતિ બદલે છે. આપણી ધારાવાહિકો અને ફિલ્મો બળતાંમાં ઘી હોમવાનું કામ કરતાં મોટેભાગે સાસુ ને કે વહુને ખરાબ જ દર્શાવે. તેમની વચ્ચેનો સંઘર્ષ જ વાર્તાનો વિષય બને છે. આ સંબંધોને સૂલઝાવવાના પ્રયત્નો થતાં નથી કે તેના વિશેની ચર્ચાઓ પણ વધુ થતી નથી, કે ન તો તે માટે આપણે ત્યાં કાઉન્સેલિંગ કરવાની પ્રથા છે. સાસુ વહુને મારે કે વહુ સાસુને મારે તે બેમાંથી એકપણ બાબત ઈચ્છનીય નથી. વહુને સાસુ મા દીકરી ન બની શકે તો કંઈ નહીં, પણ માનવીય ધોરણે મિત્ર માફક એકબીજા સાથે પોતાની લાગણીઓ વિશે ચર્ચા કરે તો પણ એમાંથી રસ્તા નીકળી શકે છે. માનવીય દૃષ્ટિકોણ કેળવવાથી સંબંધોમાં વચ્ચે આવતી દરેક માનસિક કે શારીરિક હિંસાને ટાળી શકાય છે.